還自伊山過金城宿覺慧寺贈始寧禪師
作者：王洋
朝代：宋

paragraphs: 家山三百里，處處逐流水。
舟行鑒影中，塵埃不須洗。
人言田間苦，我言田舍好。
濁醪三兩杯，沈憂積如掃。
昨與田父言，别白皆有證。
丈夫幸聽之，物物保性命。
歸來過山僧，僧始見客喜。
試與語囏難，不貪亦不止。
我徐覺言煩，廼靜觀厥理。
僧言禍與福，皆其自取爾。
吾師有明言，報應有彼是。
所作既不同，所遭亦如此。
君言君自憶，我初不到耳。
及君受報時，何用乏吾事。
去年梁宋災，載屍滿城市。
今年江淮南，囷窌有餘米。
善惡無兩岐，末流見殊致。
君後起念時，覺此而已矣。
再拜謝髙僧，師言誠有味。
解榻借僧裯，不覺已鼾鼻。
展轉未厭眠，鷄鳴唤客起。